b'\n_START_ARTICLE_\nOrfan\n_START_PARAGRAPH_\nOrfan este un copil care a pierdut pe unul dintre p\xc4\x83rin\xc8\x9bi sau pe am\xc3\xa2ndoi.\n_START_SECTION_\nOrfanii \xc3\xaen Rom\xc3\xa2nia\n_START_PARAGRAPH_\n\xc3\x8en anul 2001, \xc3\xaen Rom\xc3\xa2nia existau peste 100.000 de copii institu\xc8\x9bionaliza\xc8\x9bi, iar bugetul anual pentru \xc3\xaentre\xc8\x9binerea acestora era de aproximativ 20 de milioane euro, din care ceva mai mult de jum\xc4\x83tate proveneau de la Uniunea European\xc4\x83._NEWLINE_\xc3\x8en iulie 2004 existau 36.688 de copii proteja\xc8\x9bi \xc3\xaen centre de plasament, iar 5.610 dintre ace\xc8\x99tia se aflau \xc3\xaen institu\xc8\x9bii private (\xc3\xaen grija unor funda\xc8\x9bii \xc8\x99i ONG-uri)._NEWLINE_Fondurile organiza\xc8\x9biilor neguvernamentale pentru protec\xc8\x9bia copilului proveneau \xc3\xaen marea lor majoritate (90%) din str\xc4\x83in\xc4\x83tate._NEWLINE_La sf\xc3\xa2r\xc8\x99itul anului 2004, \xc3\xaen centrele de plasament se aflau peste 32.000 de copii, iar \xc3\xaen familii substitutive peste 50.000._NEWLINE_\xc3\x8en iunie 2009, existau 42.000 de copii \xc3\xaen sistemul de plasament._NEWLINE_Din ace\xc8\x99tia, 20.000 se aflau \xc3\xaen institu\xc8\x9bii \xc8\x99i 22.000 \xc3\xaen asisten\xc8\x9b\xc4\x83 maternal\xc4\x83._NEWLINE_\xc3\x8en anul 2009, num\xc4\x83rul anual de adop\xc8\x9bii era de 1.000, fa\xc8\x9b\xc4\x83 de 4.000 \xc3\xaen anul 2000._NEWLINE_\xc3\x8en iunie 2010, \xc3\xaen sistemul de protec\xc8\x9bie se aflau circa 70.000 de copii \xc8\x99i se f\xc4\x83ceau anual aproximativ 1.000 de adop\xc8\x9bii._NEWLINE_\xc3\x8en anul 2010, pentru un copil aflat \xc3\xaen asisten\xc8\x9b\xc4\x83 maternal\xc4\x83 se cheltuiau anual \xc3\xaentre 20.000 \xc8\x99i 25.000 de lei, \xc3\xaen timp ce costurile pentru un copil cu handicap aflat \xc3\xaentr-un centru reziden\xc8\x9bial se ridicau la circa 27.000 de lei._NEWLINE_\xc3\x8en anul 2011, Rom\xc3\xa2nia se afla pe primul loc \xc3\xaen Europa, cu 10.000 de copii abandona\xc8\x9bi anual.\n_START_SECTION_\nAdop\xc8\x9biile interna\xc8\x9bionale\n_START_PARAGRAPH_\n\xc3\x8en perioada 20 decembrie 2001 - 18 decembrie 2003 au fost realizate 995 de adop\xc8\x9bii interna\xc8\x9bionale._NEWLINE_Cei mai mul\xc8\x9bi copii au plecat \xc3\xaen Statele Unite ale Americii (384), \xc3\xaen Italia (230) \xc8\x99i \xc3\xaen Spania (224)._NEWLINE_\xc3\x8en urma presiunilor Uniunii Europene, de la 1 ianuarie 2005, adop\xc8\x9biile \xc3\xaen str\xc4\x83inatate se mai pot face doar de c\xc4\x83tre rude de gradul doi.\n_START_SECTION_\nAdop\xc8\x9biile ilegale\n_START_PARAGRAPH_\nCei mai mul\xc8\x9bi copii rom\xc3\xa2ni adopta\xc8\x9bi ilegal au p\xc4\x83r\xc4\x83sit Rom\xc3\xa2nia \xc3\xaen perioada 1990 - 1997._NEWLINE_Dintre cei aproximativ 17.000 de copii care au fost \xc3\xaenfia\xc8\x9bi de str\xc4\x83ini, doar \xc3\xaen jur de 5.000 au \xc3\xaendeplinit condi\xc8\x9biile legale._NEWLINE_Fenomenul a fost posibil at\xc3\xa2t cu complicitatea unor avoca\xc8\x9bi, dar \xc8\x99i a unor factori de r\xc4\x83spundere din Comitetul Rom\xc3\xa2n de Adop\xc8\x9bii._NEWLINE_P\xc3\xa2n\xc4\x83 \xc3\xaen 1997, Legea adop\xc8\x9biilor a avut o serie de lacune care a permis scoaterea din \xc8\x9bar\xc4\x83 a minorilor, sub acoperire legal\xc4\x83._NEWLINE_Din august 1990 p\xc3\xa2n\xc4\x83 \xc3\xaen iulie 1991, a fost o libertate total\xc4\x83 pentru rom\xc3\xa2ni sau str\xc4\x83ini s\xc4\x83 adopte copii._NEWLINE_\xc3\x8en aceast\xc4\x83 perioad\xc4\x83, 10.000 de copii au fost adopta\xc8\x9bi la nivel interna\xc8\x9bional, fapt care i-a determinat pe exper\xc8\x9bii \xc3\xaen domeniu s\xc4\x83 afirme c\xc4\x83, \xc3\xaen mai pu\xc8\x9bin de un an, Rom\xc3\xa2nia devenise o zon\xc4\x83 fierbinte a adop\xc8\x9biilor interna\xc8\x9bionale._NEWLINE_Sub presiunea interna\xc8\x9bional\xc4\x83, cauzat\xc4\x83 de imaginile din orfelinatele insalubre din Rom\xc3\xa2nia, care au f\xc4\x83cut \xc3\xaenconjurul lumii, statul rom\xc3\xa2n, fiind incapabil s\xc4\x83 reformeze sistemul de adop\xc8\x9bii, a emis o legisla\xc8\x9bie slab\xc4\x83, care nu proteja interesul copilului \xc8\x99i d\xc4\x83dea liber adop\xc8\x9biilor interna\xc8\x9bionale realizate \xc3\xaen grab\xc4\x83, \xc3\xaen doar c\xc3\xa2teva luni._NEWLINE_P\xc3\xa2n\xc4\x83 \xc3\xaen 1997, c\xc3\xa2nd s-au \xc3\xaenfiin\xc8\x9bat Direc\xc8\x9biile Jude\xc8\x9bene pentru Protec\xc8\x9bia Drepturilor Copiilor, sistemul de adop\xc8\x9bii era un haos._NEWLINE_Copiii erau adopta\xc8\x9bi rapid \xc8\x99i nu erau trecu\xc8\x9bi \xc3\xaen vreo baz\xc4\x83 de date._NEWLINE_\xc3\x8en consecin\xc8\x9b\xc4\x83, \xc3\xaen baza de date a Oficiului Rom\xc3\xa2n de Adop\xc8\x9bii, care ar trebui s\xc4\x83 inventarieze adop\xc8\x9biile interna\xc8\x9bionale, poate fi g\xc4\x83sit doar num\xc4\x83rul copiilor da\xc8\x9bi spre adop\xc8\x9bie \xc3\xaen acea perioad\xc4\x83, nu \xc8\x99i domiciliile sau numele lor \xc8\x99i ale noilor p\xc4\x83rin\xc8\x9bi._NEWLINE_Una dintre estim\xc4\x83rile num\xc4\x83rului de copii adopta\xc8\x9bi, realizat\xc4\x83 prin num\xc4\x83rarea deciziilor din instan\xc8\x9bele judec\xc4\x83tore\xc8\x99ti, arat\xc4\x83 un num\xc4\x83r de 10.496 de adop\xc8\x9bii na\xc8\x9bionale \xc8\x99i 16.041 interna\xc8\x9bionale \xc3\xaen perioada 1990 - 1997.'